SKRIFTLIG FORESPØRGSEL E-0650/02

af Daniel Varela Suanzes-Carpegna (PPE-DE) til Kommissionen

(11. marts 2002)

Om: De nuværende stærkt fiskeriafhængige regioner i EU

Ved etableringen af det såkaldte Blå Europa skabtes der en mekanisme for fordeling af fiskekvoterne i fællesskabsfarvandene, som tilgodeså de stærkt fiskeriafhængige regioner, og som senere i den fælles fiskeripolitik fik betegnelsen princippet om relativ stabilitet. På det tidspunkt omfattede ordningen bl.a. Grønland, som i dag er uden for EU, og Irland, hvis bruttonationalindkomst i dag overstiger den grænse, der er fastlagt for regioner, der er berettiget til samhørighedsmidler, men ikke regioner, der dengang ikke var en del af det daværende EF, bl.a. Galicien, som i dag er mål 1-region i samhørighedspolitikken og helt klart stærkt afhængigt af fiskeriet, som det let kan aflæses af regionens socioøkonomiske indikatorer.

Kommissionen er i henhold til forordning (EØF) nr. 3760/92(1) forpligtet til at udarbejde en rapport om de økonomiske og sociale forhold i kystområderne. Parlamentet har afvist det dokument, der under denne betegnelse blev forelagt sammen med grønbogen, under henvisning til, at det var uvidenskabeligt og ufuldstændigt, at det ikke indeholdt homogene regionale komparative analyser, og at det derfor var nødvendigt at udarbejde et nyt dokument. Vil Kommissionen oplyse følgende:

1. Vil Kommissionen tage hensyn til Parlamentets udtalelse og udarbejde en ny undersøgelse, som klart definerer, hvilke EU-regioner der i dag er stærkt afhængige af fiskeriet?

2. Hvornår vil Parlamentet i bekræftende fald blive gjort bekendt med undersøgelsen? Med hvilken begrundelse vil undersøgelsen i benægtende fald ikke blive gennemført?

3. Mener Kommissionen ikke, at det af hensyn til reformen af den fælles fiskeripolitik er nødvendigt at foretage en ajourført undersøgelse af EU-regionernes afhængighed af fiskeriet?

4. Mener Kommissionen ikke, at ordningen for fordeling af fiskekvoter, som bygger på det såkaldte princip om relativ stabilitet, skal tage hensyn til vore regioners aktuelle afhængighed af fiskeriet i år 2002?

5. Er Galicien på grundlag af de strukturelle, økonomiske og sociale statistiske oplysninger, som Kommissionen er i besiddelse af, efter Kommissionens mening en stærkt fiskeriafhængig EU-region?

(1) EFT L 389 af 31.12.1992, s. 1.

Svar afgivet på Kommissionens vegne af Franz Fischler

(12. april 2002)

Ifølge artikel 14, stk. 2, i Rådets forordning (EØF) nr. 3760/92 af 20. december 1992 om en fællesskabsordning for fiskeri og akvakultur skulle Kommissionen inden den 31. december 2002 forelægge Parlamentet og Rådet en beretning om fiskeriets situation i EF, herunder om kystområdernes økonomiske og sociale situation, om ressourcernes tilstand og deres forventede udvikling og om forordningens gennemførelse.

En sådan beretning blev faktisk forelagt i marts 2001 i bind II af Kommissionens grønbog om den fælles fiskeripolitiks fremtid(1), der omfattede en Beretning om kystområdernes økonomiske og sociale situation, som var baseret på oplysninger fra den forskning, som Kommissionen selv har udført, og på eksterne undersøgelser. Kommissionen erkendte disse oplysningers mangelfulde karakter, som ofte er ufuldstændige, og problemerne med at sammenligne data fra forskellige medlemsstater. Det blev også understreget, at tilvejebringelsen af forbedrede økonomiske data er en forudsætning for at forbedre den økonomiske forvaltning af fiskerisektoren. Beretningen gav dog en oversigt over udviklingen i de fiskeriafhængige områder, og det blev understreget, at langt de fleste af sådanne områder, der blev udpeget i 1990, fortsat var afhængige i 1997.

En detaljeret evaluering af EU-regioners afhængighed af fiskeriet var formålet med de 22 regionale undersøgelser, hvoraf den ene specifikt vedrørte det nordlige Spanien (Galicia, Cantabria, Asturias, País Vasco), og som blev afsluttet i begyndelsen af 2000, og på hvilke den nævnte beretning i vid udstrækning var baseret. Resultaterne af undersøgelserne er blevet offentliggjort og har siden begyndelsen af 2000 været tilgængelige på netstedet (http://europa.eu.int/comm/fisheries). De viser, at nogle områder i det nordlige Spanien, navnlig Galicia, faktisk er stærkt afhængige af fiskeriet. Hvad strukturfondene angår, er nytten af begrebet fiskeriafhængighed dog begrænset til områder under mål 2, mens Galicia er kvalificeret som område under mål 1 og fortsat vil være det i de kommende to programmeringsperioder. Fiskeriafhængighed er derfor ikke relevant for tildeling af fondsmidler til dette område.

Et nyt forskningsprojekt (QLRT-2000-02277: Udarbejdelse og anvendelse af en afbalanceret beregningsmodel til analyse af fiskeriets bidrag til den regionale udvikling) blev for nylig iværksat med støtte fra EF's forskningsprogram med henblik på at forbedre den pågældende metodologi yderligere. Kommissionen har desuden iværksat en metodologisk undersøgelse med henblik på at udvikle socioøkonomiske indikatorer til evaluering af fiskerisektorens relative vægt i de regioner eller områder, der er mest afhængige af fiskeri, så virkningerne af alternative forvaltningsforanstaltninger på den økonomiske udvikling i disse regioner eller områder kan evalueres og sammenlignes. Det er nødvendigt at afvente resultaterne af de to særskilte tiltag, inden yderligere arbejde på dette område kan overvejes.

Hvad angår det princip om relativ stabilitet, hvorefter fiskerimulighederne på EF-plan fordeles mellem medlemsstaterne i form af nationale kvoter, oplyste Kommissionen i afsnit 5.1.4.1. (s. 29) af sin grønbog, at den på nuværende tidspunkt ikke kan se noget andet bæredygtigt alternativt princip, der kan give de samme resultater, og at eftersom konsultationsprocessen viste, at dette synspunkt er almindeligt anerkendt i hele EF [] er der ikke noget behov for en radikal revision af den nuværende ordning. For så vidt angår fordelingen af nationale kvoter mellem nationale regioner, områder eller økonomiske interessegrupper, så er medlemsstaterne selv ansvarlige for en sådan fordeling.

(1) KOM(2001) 135 endelig udg.